প্রবল ঘূর্ণিঝড় ভারদা’য় বিধ্বস্ত জনজীবন। কিন্তু ভারতীয় দলের জন্য সুখবর দিয়ে রাখল তামিলনাড়ু ক্রিকেট সংস্থা।
মঙ্গলবার তামিলনাড়ু ক্রিকেট সংস্থার সচিব কাশী বিশ্বনাথন আশ্বাস দিয়েছেন, শনিবার নির্দিষ্ট সময়েই ম্যাচ শুরু হবে। তিনি বলেছেন, ‘‘ঘূর্ণিঝড়ে উইকেট অথবা আউটফিল্ড ক্ষতিগ্রস্ত হয়নি। তা আগের মতোই সুরক্ষিত রয়েছে। টেস্ট নির্ধারিত দিনে, নির্ধারিত সময়েই শুরু হবে।’’ তবে তিনি জানিয়েছেন, ক্ষতি হয়েছে মাঠের দুই পাশের সাইটস্ক্রিনের। তবে টেস্ট শুরুর আগে তা ঠিক করে ফেলা হবে।মঙ্গলবার মুম্বই ছেড়ে চেন্নাই রওনা হয়েছে ভারতীয় দল। সোশ্যাল নেটওয়ার্কিং ওয়েবসাইটে ক্রিকেটারদের সঙ্গে ছবি পোস্ট করে অনিল কুম্বলের টুইট, ‘চেন্নাই যাচ্ছি। আশা করি চেন্নাইয়ের মানুষ এখন দুর্যোগ থেকে মুক্তি পেয়েছেন। সকলে যাতে সুস্থ থাকেন, সেই প্রার্থনাই করছি’।